SHBA: Krijohet grupi i Kongresit për çështjet e Bashkimit Evropian
Ky grup parlamentar do të përpiqet të nxisë dialogun dhe mirëkuptimin midis Shteteve të Bashkuara dhe Evropës
Krijimi i këtij grupi të ri në Kongres u njoftua me një ceremoni ku ishin të pranishëm politikanë, diplomatë dhe përfaqësues të medias. Një nga të ftuarit e posaçëm ishte zyrtari i lartë i Bashkimit Evropian për Politikën e Jashtëme dhe të Sigurimit, Javier Solana. Zoti Solana vuri në dukje se bota është më e sigurtg kur amerikanët dhe evropianët punojnë së bashku siç vepruan gjatë operacionit të përbashkët në Kosovë. Sot, tha ai, Bashkimi Evropian mund të shërbejë si shembull i një transformimi paqësor rajonal. Një ndër nismëtaret e grupit, ligjëvënësja Jo Ann Davis tha se gjatë takimeve të saj me udhëheqësit evropianë kishte kuptuar se Evropa dhe Amerika përballen me shumë probleme të ngjashme, megjithëse përpiqen t’i zgjidhin ato me mënyra të ndryshme. Ambasadori amerikan në Bashkimin Evropian, Rockwell Schnauble, tha se njohuritë për Bashkimin Evropian midis amerikanëve të thjeshtë janë shumë të kufizuara, megjithëse Bashkimi Evropian mbetet partneri më i rëndësishëm ndërkombëtar i Amerikës. Kreu i delegacionit të Bashkimit Evropian në Uashington, John Bruton, tha se është diçka e mirë që grupi po krijohet pikërisht në javën kur po përkujtohet përvjetori i mbarimit të Luftës së Dytë Botërore në Evropë. Ambasadori Bruton shtoi se është po aq e rëndësishme si për evropianët edhe për amerikanët që të kujtojnë se Bashkimi Evropian lindi në një masë të madhe si rrjedhojë e nismës amerikane. Është koha, tha ai, që Shtetet e Bashkuara të deklarojnë se edhe ata kanë pjesën e tyre në krijimin e këtij institucioni. Grupi i Kongresit amerikan për Bashkimin Evropian u krijua me nismën e një grupi institucionesh kërkimore të politikës së jashtëme, sidomos të Qendrës për për Marrëdhëniet Ndëratlantike pranë Universitetit Johns Hopkins dhe Konsorciumit Amerikan për Studimet Evropiane. Në të marrin pjesë 25 anëtarë të Kongresit.